b"\n_START_ARTICLE_\nMaria Pau Corominas i Guerin\n_START_SECTION_\nBiografia\n_START_PARAGRAPH_\nEs va fer s\xc3\xb2cia del Club Nataci\xc3\xb3 Sabadell el 10 de febrer de 1965 i ben aviat destac\xc3\xa0 en aquest esport. Fou campiona d'Espanya amb 13 anys i finalista del campionat d'Europa als 14 i subcampionat del m\xc3\xb3n j\xc3\xbanior. Estudi\xc3\xa0 a la Universitat d'Indiana, on coincid\xc3\xad amb Santiago Esteva. Defens\xc3\xa0 els colors del Club Nataci\xc3\xb3 Sabadell._NEWLINE_Fou una de les millors nedadores catalanes de la hist\xc3\xb2ria i la primera a classificar-se per a una final ol\xc3\xadmpica. Fou a l'edici\xc3\xb3 de Ciutat de M\xc3\xa8xic de 1968 en la prova de 200 metres esquena, on fou setena. Al final de la seva carrera arrib\xc3\xa0 a tenir tots els r\xc3\xa8cords d'Espanya en estil lliure (excepte els 100 metres)._NEWLINE_L'any 1970 particip\xc3\xa0 en la seva darrera competici\xc3\xb3, el Campionat d'Europa celebrat a Barcelona. Es classific\xc3\xa0 per a la final de 800 metres. Acabada la competici\xc3\xb3 decid\xc3\xad abandonar la nataci\xc3\xb3 en actiu._NEWLINE_El 2018 va estar 4 hores i 1 minut per travessar l\xe2\x80\x99estret de Gibraltar en mem\xc3\xb2ria de la seva gesta ol\xc3\xadmpica de 50 anys abans. Amb aquesta acci\xc3\xb3 va recollir 7.000 \xe2\x82\xac i els va donar a Proactiva Open Arms."